Amerikanët këshillohen të evakuohen edhe më larg vendndodhjes së aksidentit bërthamor
Qeveria japoneze ka udhëzuar banorët të largohet 32 kilometra nga centrali bërthamor, SHBA rekomandon 80 kilometra
Autoritetet e Shteteve të Bashkuara po u rekomandojnë amerikanëve të qëndrojnë 80 kilometra larg uzinës “Daiichi” në Fukushima, e cila u dëmtua rëndë nga tërmeti dhe cunami i javës së kaluar. Zyrtarët japonezë kanë këshilluar banorët të lëvizin 32 kilometra larg objektit. Sekretari i shtypit i Shtëpisë së Bardhë, Xhej Karni, u tha gazetarëve se udhëzimi vjen nga Komisioni Rregullator Bërthamor i Shteteve të Bashkuara, kryetari i të cilit u takua me Presidentin Barak Obama më parë gjatë ditës. Në fillim të javës, zoti Karni këshilloi amerikanët në Japoni që të ndjekin udhëzimet e qeverisë japoneze. Ai tha të mërkurën se ndryshimi i udhëzimeve mbështetet në gjendjen e ndryshueshme në impiantin e energjisë dhe nuk pasqyron një mosmarrëveshje në mes të Uashingtonit dhe Tokios. Zëdhënësi i presidentit tha se ai nuk do të gjykojë vlerësimin e qeverisë japoneze, por shtoi se rekomandimi i ri është një analizë e veçantë e mbështetur në standardet amerikane. Zoti Karni tha gjithashtu se gjendja e përkeqësuar e objektit në Fukushima kërkon që reagimi i Shteteve të Bashkuara t’u përshtatet rrethanave. Zoti Karni theksoi se Japonia po drejton përpjekjet për të penguar rrezatimin nga termocentralet dhe se Shtetet e Bashkuara po ndihmojnë në çfarëdo mënyre që munden. Ai u bëri thirrje amerikanëve në Japoni të shohin faqen elektronike të Departamentit amerikan të Shtetit për informata rreth fatkeqësive dhe që të qëndrojnë në kontakt me ambasadën apo konsullatat amerikane. Zoti Karni tha gjithashtu se nuk është shqyrtuar asnjë mundësi që Presidenti Obama të shtyjë udhëtimin drejt Amerikën Latine më vonë këtë javë për shkak të krizës në Japoni.